QO‘NG‘IROT SODA ZAVODI QURILIShINI JADALLAShTIRISh VA UNING SAMARADORLIGINI OShIRISh ChORA-TADBIRLARI TO‘G‘RISIDA

Respublika xalq xo‘jaligining soda zavodining keng turdagi mahsulotlariga bo‘lgan ehtiyojlarini qondirish va loyihaning valyuta xarajatlarini qoplashini ta’minlash maqsadida Vazirlar Mahkamasi qaror qiladi:
 1. Qo‘ng‘irot soda zavodi quvvatlarini ishga tushirish bosqichlari 1-ilovaga* muvofiq tasdiqlansin.
 2. Loyihaning bosh buyurtmachisi etib — “O‘zkimyosanoat” uyushmasi;
 bosh pudratchisi etib — “Shannesman Zifert GmbX”, “Shtork Komprimo SKL GmbX”, “Vemeks Xandel GmbX” firmalaridan iborat Germaniya firmalari konsorsiumi belgilansin.
 3. “O‘zqurilishmateriallari” davlat konserni va “O‘zkimyosanoat” uyushmasi ikki hafta muddatda Qo‘ng‘irot soda zavodi bo‘yicha loyiha-smeta hujjatlari, asosiy fondlar, tugallanmagan qurilish hamda barcha aktivlar va passivlarni qabul qilish-topshirishni amalga oshirsinlar.
 4. Ma’lumot uchun qabul qilinsinki, konsorsium:
 NIOXIM (Xarkov shahri) loyihalash instituti hamda O‘zbekiston Respublikasi loyihalash tashkilotlarini jalb etgan holda soda zavodini kompleks loyihalashtirishni va uni qurishni hamda foydalanishga tayyor holda topshirishni;
 asbob-uskunalar va mashinalarni, shu jumladan O‘zbekistondagi ishlab chiqaruvchilardan yetkazib berishni;
 O‘zbekiston qurilish tashkilotlarining qurilish-montaj ishlarini loyiha muallifi sifatida tekshirish va qabul qilishni;
 shef-montaj hamda asbob-uskunalarni kompleks sozlash-ishga tushirish ishlarini;
 kadrlarni o‘qitish va tayyorlashni;
 ishlab chiqarish quvvatlarining o‘z vaqtida ishga tushirilishini ta’minlash va ularni loyihadagi ko‘rsatkichlarga chiqarishni;
 jalb qilinadigan chet el kreditlarini to‘lash maqsadida tayyor mahsulotning 40—50 foizini eksportga sotishni amalga oshiradi.
 5. Belgilansinki, loyihani moliyaviy ta’minlash 2-ilovaga* muvofiq O‘zbekiston Respublikasi davlat budjeti mablag‘lari, O‘zbekiston Respublikasi banklarining kredit resurslari va chet el banklarining kreditlari hisobidan amalga oshiriladi.
 6. Quyidagilar mablag‘ bilan ta’minlash manbalari etib belgilansin:
 a) kontraktoldi ishlari, loyihaning texnik-iqtisodiy asoslanishini ishlab chiqish va bosh kontraktning:
 bosh pudratchi tomonidan amalga oshiriladigan qismiga — keyinchalik ularni loyihaning “injiniring” moddasi bo‘yicha umumiy qiymatiga kiritgan holda konsorsiumning o‘z mablag‘lari;
 NIOXIM (Xarkov shahri) instituti va O‘zbekiston loyihalash tashkilotlari tomonidan amalga oshiriladigan qismiga — O‘zbekiston Respublikasining 1997-yilgi Investitsiya dasturiga kiritilgan davlat budjeti mablag‘lari;
 b) loyihani amalga oshirish ishlarining:
 ijtimoiy-ishlab chiqarish infratuzilmasini yaratish qismiga — O‘zbekiston Respublikasi davlat budjeti mablag‘lari;
 asosiy obyekt bo‘yicha qurilish-montaj ishlarini bajarish qismiga — O‘zbekiston Respublikasi banklarining kredit resurslari;
 injiniring, asbob-uskunalar va texnologiya sotib olish qismiga — chet el kredit tashkilotlari mablag‘lari.
 7. Tashqi iqtisodiy faoliyat milliy banki bir oy muddatda “Berliner Bank” (GFR) bilan muzokaralar o‘tkazsin va alohida kredit liniyasini ochgan holda loyihani moliyaviy ta’minlashni tashkil etish yuzasidan Vazirlar Mahkamasiga takliflar kiritsin.
 8. “O‘zkimyosanoat” uyushmasi:
 O‘zbekiston Respublikasi Makroiqtisodiyot va statistika vazirligi, Tashqi iqtisodiy milliy banki, Tashqi iqtisodiy aloqalar vazirligi va Moliya vazirligi bilan birgalikda bir oy muddatda loyihaning texnik-iqtisodiy asoslanishini va kontraktni ekspertizadan o‘tkazsin hamda mablag‘ bilan ta’minlash manbalarini aniqlashtirgan holda Vazirlar Mahkamasiga takliflar kiritsin;
 balansga olinayotgan Qo‘ng‘irot soda zavodi qurilishi direksiyasi xarajatlarini loyihaning smeta qiymatiga kiritsin.
 9. 3-ilovaga* muvofiq pudratchi tashkilotlarga Qo‘ng‘irot soda zavodi tashqi infratuzilmasi obyektlarini loyihalashtirish va qurish ishlarini bajarish topshirilsin.
 10. Vazirlar Mahkamasining “Qo‘ng‘irot soda zavodi qurilishi to‘g‘risida” 1995-yil 2-martdagi 79-son qarorining 1, 3, 5, 6, 7, 8, 9, 11, 13, 14-bandlari hamda 2-bandining 1-xatboshi o‘z kuchini yo‘qotgan deb hisoblansin.
 11. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari I.H. Jo‘rabekov zimmasiga yuklansin.